b'\n_START_ARTICLE_\nMordokai\n_START_PARAGRAPH_\nMordokai on Raamatun henkil\xc3\xb6, josta kerrotaan vain Esterin kirjassa. Mordokai oli benjaminilaisen, Kisin, pojan Simein pojan Jairin poika, Esterin vanhempi serkku ja huoltaja. Mordokailla oli merkitt\xc3\xa4v\xc3\xa4 osa siin\xc3\xa4 mit\xc3\xa4 tapahtui Persian imperiumissa viidennen vuosisadan alkupuolella eaa. H\xc3\xa4n on todenn\xc3\xa4k\xc3\xb6isesti Esterin kirjan kirjoittaja.\n_START_SECTION_\nKuninkaan palvelija\n_START_PARAGRAPH_\nMordokai oli kuninkaan palvelija, vaikka h\xc3\xa4n olikin juutalainen pakkosiirtolainen. Mordokai kuuli, ett\xc3\xa4 Persian kuningas Ahasveros oli pannut viralta kuningatar Vastin ja ett\xc3\xa4 kautta valtakunnan koottiin kaikkia kauniita nuoria neitsyit\xc3\xa4, jotta heid\xc3\xa4n keskuudestaan l\xc3\xb6ydett\xc3\xa4isiin joku asetettavaksi kuningattaren virkaan. Mordokain kaunis serkku Ester esiteltiin kuningatarehdokkaaksi, mutta h\xc3\xa4nen juutalaistaustaansa ei paljastettu. Ester valittiin kuningattareksi. Mordokai istui kuninkaan portissa, kun h\xc3\xa4n sai tiet\xc3\xa4\xc3\xa4, ett\xc3\xa4 kaksi hovivirkamiest\xc3\xa4, Bigtan ja Teres, suunnittelivat surmaavansa kuningas Ahasverokseen. Mordokai varoitti kuningasta Esterin v\xc3\xa4lityksell\xc3\xa4, ja kuningas pelastui.\n_START_SECTION_\nRiita Hamanin kanssa\n_START_PARAGRAPH_\nAhasveros teki agagilaisesta Hamanista p\xc3\xa4\xc3\xa4ministerins\xc3\xa4 ja k\xc3\xa4ski, ett\xc3\xa4 kaikkien kuninkaan portissa olevien piti heitt\xc3\xa4yty\xc3\xa4 Hamanin eteen. Mordokai kielt\xc3\xa4ytyi tekem\xc3\xa4st\xc3\xa4 niin koska h\xc3\xa4n oli juutalainen. Kyseess\xc3\xa4 ei ollut poliittinen mielenilmaus, vaan Mordokain uskollisuus Israelin Jumalaa kohtaan. H\xc3\xa4n tajusi, ett\xc3\xa4 Hamanin eteen heitt\xc3\xa4ytymiseen liittyi muutakin kuin pelk\xc3\xa4st\xc3\xa4\xc3\xa4n se, ett\xc3\xa4 korkea-arvoista henkil\xc3\xb6\xc3\xa4 olisi kumarrettu maahan asti. Mordokailla oli hyv\xc3\xa4 syy olla kumartamatta Hamania. Haman oli amalekilainen, ja Jumala oli ilmaissut olevansa sodassa Amalekin kanssa. Haman raivostui Mordokain toiminnasta. Haman halusi tuhota kaikki juutalaiset, eik\xc3\xa4 pelk\xc3\xa4st\xc3\xa4\xc3\xa4n Mordokaita.\n_START_SECTION_\nJuutalaisten pelastuminen\n_START_PARAGRAPH_\nKun Hamanin juoni tuli ilmi Mordokai uskoi, ett\xc3\xa4 Ester oli saanut kuninkaallisen asemansa, jotta juutalaiset voitaisiin vapauttaa. Mordokai neuvoi Esteri\xc3\xa4 anomaan kuninkaan apua. Ester suostui suunnitelmaan, vaikka se vaarantaisi h\xc3\xa4nen henkens\xc3\xa4. Jumala ohjasi Ahasveroksen huomion valtion virallisia muistiinmerkint\xc3\xb6j\xc3\xa4 sis\xc3\xa4lt\xc3\xa4v\xc3\xa4\xc3\xa4n kirjaan. Kuninkaan mieleen palautettiin mit\xc3\xa4 Mordokai oli tehnyt kuninkaan hengen varjelemiseksi. Kuningas huomasi, ettei Mordokaita ollut palkittu palveluksesta, jonka h\xc3\xa4n oli tehnyt. Kuningas palkitsi Mordokain ja osoitti t\xc3\xa4lle suurta kunniaa. T\xc3\xa4m\xc3\xa4 n\xc3\xb6yryytti Hamania, jonka piti j\xc3\xa4rjest\xc3\xa4\xc3\xa4 t\xc3\xa4m\xc3\xa4 kunnianosoitus._NEWLINE_Ester j\xc3\xa4rjesti juhlat johon h\xc3\xa4n kutsui Ahasveroksen ja Hamanin. N\xc3\xa4in h\xc3\xa4n p\xc3\xa4\xc3\xa4si syytt\xc3\xa4m\xc3\xa4\xc3\xa4n Hamania juutalaisten panettelusta ja herjauksesta sek\xc3\xa4 petollisesta, kuninkaan omien etujen vastaisesta juonittelusta. Ahasveros m\xc3\xa4\xc3\xa4r\xc3\xa4si Hamanille kuolemanrangaistuksen, ja Haman ripustettiin 22 m korkeaan paaluun, jonka h\xc3\xa4n oli itse asiassa pystytt\xc3\xa4nyt Mordokaita varten._NEWLINE_Hamanin kuoleman j\xc3\xa4lkeen Mordokaista tuli p\xc3\xa4\xc3\xa4ministeri. Ahasveros antoi h\xc3\xa4nelle kuninkaan sinettisormuksen valtion asiakirjojen sinet\xc3\xb6imist\xc3\xa4 varten. Hamanin talo annettiin Esterille, joka asetti Mordokain valvomaan sit\xc3\xa4. Mordokai julkaisi kuninkaan nimess\xc3\xa4 vastas\xc3\xa4\xc3\xa4d\xc3\xb6ksen, joka soi juutalaisille laillisen oikeuden puolustautua. Se antoi juutalaisille mahdollisuuden vapautua. Monet Persian imperiumin asukkaista asettuivat juutalaisten puolelle, ja kun sitten koitti 13. adarkuuta, p\xc3\xa4iv\xc3\xa4 jolloin noiden lakien oli m\xc3\xa4\xc3\xa4r\xc3\xa4 astua voimaan, juutalaiset olivat valmiina. Mordokain ansiosta heill\xc3\xa4 oli valtion virallinen tuki. Susassa taisteltiin kaksi p\xc3\xa4iv\xc3\xa4\xc3\xa4. Noin 75000 juutalaisten vihollista Persian imperiumin alueella tapettiin, mm. Hamanin kymmenen poikaa. Mordokai m\xc3\xa4\xc3\xa4r\xc3\xa4si \xe2\x80\x93 ja Ester vahvisti \xe2\x80\x93 ett\xc3\xa4 14. ja 15. adarkuuta tuli viett\xc3\xa4\xc3\xa4 vuosijuhlaa, purim-p\xc3\xa4ivi\xc3\xa4, ilo- ja pitop\xc3\xa4ivi\xc3\xa4, jolloin juutalaiset antaisivat lahjoja toisilleen ja k\xc3\xb6yhille. Juutalaiset alkoivat viett\xc3\xa4\xc3\xa4 tuota juhlaa ja j\xc3\xa4ttiv\xc3\xa4t sen j\xc3\xa4lkipolvilleen.'